**Goleuni**

**Eseia 2:5**

*(Bobl Jacob) – dewch! gadewch i ni fyw yng ngolau'r ARGLWYDD.*

Os gwnewch chi ddarllen a myfyrio ar yr holl adnodau yn y Beibl sy’n sôn am oleuni Duw yna fe fyddwch chi’n brysur iawn. Teg fyddai dweud ar ôl darllen nifer ohonyn nhw, bod byw yn ei oleuni ef yn well na byw hebddo. Mae anghrediniaeth a diffyg ffydd yn dal pobl yn ôl rhag mwynhau bywyd llawn, bywyd ar dri dimensiwn – nid yn unig y corfforol a’r meddyliol ond yr ysbrydol hefyd. Os mai gwir yw geiriau’r Arglwydd Iesu mai ef yw golau’r byd, a’i fod o wedi dod i roi bywyd i bobl a hwnnw’n fywyd ar ei orau, onid gwerthfawr fyddai ceisio byw yn y goleuni hwnnw a phrofi bywyd ar ei lawnaf?

Pa elw sydd o ddewis byw yn y tywyllwch, tywyllwch heb Dduw yn hytrach na thywyllwch llythrennol?

Pam fod pobl yn edrych ymlaen i’r Gwanwyn a’r Haf os nad am fwy o oleuni a bywyd a thyfiant newydd? Yn sgil goleuni daw gwres, daw egni, bywyd newydd ac adfywiad hefyd. Yn sicr mae’r cyfan oll ar gael wrth fyw yng ngoleuni Duw drwy ffydd.

Yn y bennod hon, ail bennod llyfr Eseia, mae’r Arglwydd yn disgrifio amser pan fydd heddwch yn teyrnasu,

*Byddan nhw'n curo'u cleddyfau yn sychau aradr a'u gwaywffyn yn grymanau tocio.*

*Fydd gwledydd ddim yn ymladd ei gilydd, nac yn hyfforddi milwyr i fynd i ryfel.*

Tybed fedrwn ni ddychmygu byd heb ryfel a thrais, heb farwolaethau di-ri a’r galar sy’n dilyn? Tybed fedrwn ni gredu y bydd diwrnod yn dod pan fydd gwledydd ddim yn ymladd ei gilydd?

Mae’r Beibl yn dysgu y bydd daear newydd a nefoedd newydd. Bydd dinas newydd hefyd, dinas i’r miliynau ar filiynau sydd wedi credu yn Iesu, ac yno byddant yn byw ym mhresenoldeb Duw ac yn mwynhau ei oleuni ef am byth bythoedd.

*Bydd yn sychu pob deigryn o'u llygaid nhw. Fydd dim marwolaeth o hyn ymlaen, dim galaru, dim wylo, dim poen. Mae pethau fel roedden nhw wedi mynd.”* *Does dim angen golau haul na lleuad yn y ddinas chwaith, am fod ysblander Duw ei hun yn ei goleuo hi, a'r Oen fel lamp yn ei goleuo hi. (Datguddiad 21:4, 23)*

Beth amdani felly -  *dewch! gadewch i ni fyw yng ngolau'r ARGLWYDD.*

Ein Tad, (yn cynnwys aralleiriad o Eseia 40:28-31)

Ti yw’r ARGLWYDD a'r Duw tragwyddol! Ti sydd wedi creu'r ddaear gyfan. Dydy dy nerth di ddim yn pallu; dwyt ti byth yn blino. Rwyt ti’n rhy ddoeth i unrhyw un dy ddeall yn llwyr! Ti sy'n gwneud y gwan yn gryf, ac yn rhoi egni i'r blinedig. Mae pobl ifanc yn pallu ac yn blino, a'r rhai mwya ffit yn baglu ac yn syrthio; ond bydd y rhai sy'n pwyso arnat ti, ac yn byw yn dy oleuni yn cael nerth newydd. Byddan nhw'n hedfan i fyny fel eryrod, yn rhedeg heb flino a cherdded ymlaen heb stopio. Nertha ni i drystio’r gwirioneddau sy’n dy air, i dy garu di a charu dy fab gan mai ef yw’r gwir oleuni a ddaeth i’r byd.

Amen.